open-index/open-wikipedia-markdown huggingface dataset:
Venezuela president

**Venezuela president** (hispaania keeles *Presidente de Venezuela*) on Venezuela riigipea ja valitsusjuht.

President nimetab ametisse asepresidendi ja parlamendi heakskiidul ministrid. Muu hulgas esindab ta riiki suhetes teiste riikidega, on riigikaitse kõrgeim juht, annab armu, nimetab ametisse kõrged riigiametnikud ning saadab põhiseaduses ette nähtud juhtudel laiali parlamendi.

Venezuela presidendiks võib kandideerida isik, kes on vähemalt 30-aastane ja sünnilt Venezuela kodakondsusega. Tal ei tohi olla ühegi teise riigi kodakondsust. Presidendi valib rahvas otsevalimistel. Valimisõigus on kõigil vähemalt 18-aastastel kodanikel. Valituks osutub kandidaat, kes saab kõige rohkem hääli. President astub ametisse valimistele järgneva aasta 10. jaanuaril.

Presidendi surma, tagasiastumise, tagandamise või teovõimetuse korral esimese nelja ametiaasta jooksul korraldatakse 30 päeva jooksul erakorralised valimised ning presidendi kohuseid täidab seni asepresident; viimase kahe ametiaasta jooksul täidab asepresident sellisel juhul presidendi kohuseid kuni järgmiste korraliste valimisteni.

Presidendi ametiaeg kestab kuus aastat. Tema ametiaja viimasel kolmel aastal on opositsioonil õigus korraldada rahvahääletus presidendi tagasikutsumiseks.

15. veebruaril 2009 toimunud rahvahääletuse tulemusel kaotati piirang, mis ei lubanud presidendil rohkem kui kaheks ametiajaks kandideerida. Samateemaline rahvahääletus 2007. aastal oli pooldanud piirangute säilitamist.

Alates 2. veebruarist 1999 kuni oma surmani 5. märtsil 2013 oli Venezuela president Hugo Chávez, kes valiti esimest korda presidendiks 1998. aastal, kui kehtis veel eelmine põhiseadus. Alates 1999. aastast kehtiva uue põhiseaduse järgi valiti ta presidendiks kaks korda, 2000. ja 2006. aastal.

Pärast Hugo Cháveze surma sai presidendi kohusetäitjaks senine asepresident Nicolás Maduro. 14. aprillil 2013 toimunud valimistel valiti ta presidendiks.

## Vaata ka
* Venezuela riigipeade loend

## Viited
Jemva

**Jemva** on linn Venemaal Komi Vabariigis, Knjažpogosti rajooni keskus. Asub Võmi jõe ääres.

Jemva asutati 1941. aastal Knjažpogosti raudteejaama juurde **Železnodorožnõi** alevina, linnaõigused ja praeguse nime sai 1985. aastal.
Knjažpogosti rajoon

**Knjažpogosti rajoon** on 2. järgu haldusüksus Venemaal Komis. Asub Võmi jõe basseinis.

Rajoonis on 12 kohalikku omavalitsust, neist 2 linnalist (Jemva ja Sindor).

Elanike arv oli 2010. aastal 25 100 (2008 oli 26 200). 2002. aasta rahvaloenduse andmeil oli elanikke 29 688, neist 64,4% venelased, 17,9% komid ja 7,7% ukrainlased.

Rajoonis kaevandatakse boksiiti.

## Viited

## Välislingid

*Rajooni koduleht
Anonüümne funktsioon

**Anonüümne funktsioon** on funktsioon (või protseduur), millele pole määratud nime.

Võimaldamaks anonüümseid funktsioone, peab programmeerimiskeel toetama funktsiooni kui andmetüüpi. See tähendab, et anonüümseid funktsioone peab saama luua, anda teistele funktsioonidele argumentidena, tagastada tulemusena ja salvestada andmestruktuurides.

Anonüümsete funktsioonide kontseptsioon pärineb lambdaarvutusest, kus kõik funktsioonid on anonüümsed. Sestap on mõningates programmeerimiskeeltes (Lisp, Python) anonüümset funktsiooni loova keelekonstruktsiooni nimetus "lambda".

Teinekord kutsutakse anonüümseid funktsioone ka sulunditeks, sest programmeerimiskeele tugi ühele tähendab reeglina ka tuge teisele.

## Vaata ka
* Kõrgemat järku funktsioon

## Viited
IPod Classic

**iPod Classic** on Apple'i projekteeritud ja turustatav kaasaskantav meediapleier. 

Kõige uuem, 6. põlvkond avalikustati 5. septembril 2007. Kõik põlvkonnad kasutavad 1,8-tollist kõvaketast. 6. põlvkonnal on kõvaketta mahutavus 160 GB.
Safari (brauser)

**Safari** on ettevõtte Apple Inc. loodud ja arendatav veebibrauser. Safari on macOS-i ja iOS-i esmane sirvik.

Safari kasutab esitusmootorit WebKit, mis põhineb KHTML-mootoril.

Esimene Safari versioon tuli välja 7. jaanuaril 2003 Mac OS X 10.3 operatsioonisüsteemiga. Mobiilseadmete versioon tuli välja 29. juunil 2007 koos iPhone'iga.

Esimene Safari versioon Microsoft Windowsile tuli välja 11. juuni 2007, kuid selle arendamine lõppes aastal 2012.
Pilt:Eestikeelse Vikipeedia esileht Safari'st vaadatuna..png| Eestikeelse Vikipeedia esileht Safarist vaadatuna. OS X-i versioon 9.1.1
Pilt:Safari iOS 9 WikiEst.png| Eestikeelse Vikipeedia leht Safarist vaadatuna. iOS-i versioon 9.3.2


## Turuosa
2019. aasta septembris oli brauseri turuosa 16,34%.

## Safari versioonid

## Viited
Bioenergeetika (esoteerika)

**Bioenergeetika** kujutab endast inimese kehasiseste peamiste energiastruktuuride tundmaõppimist, oma energia rohkendamist, koondamist ja suunamist. Eristatakse peen- ja jämemateeriat.

Eestis tegutsevad Peterburi ja Moskva koolkond.

## Kirjandus
*Valev Mirtem. "Bioenergeetika õpik" 1. osa. Intuitiivteaduste kool, 1995. 118 lk
*Valev Mirtem. "Bioenergeetika õpik" 2. osa. Intuitiivteaduste kool, 1998. 168 lk
Aserbaidžaani Vabariigi Riiklik Naftakompanii

**Aserbaidžaani Vabariigi Riiklik Naftakompanii** (aserbaidžaani keeles *Azərbaycan Respublikası Dövlət Neft Şirkəti*; inglise keeles *State Oil Company of Azerbaijan Republic*, lühendatult **SOCAR**) on Aserbaidžaani riigi omanduses olev nafta- ja gaasiettevõte.

SOCARi omanduses on Aserbaidžaani kaks nafta rafineerimistehast ning nafta- ja gaasijuhtmed. Ettevõte juhib rahvusvahelist konsortsiumi, mis tegeleb Aserbaidžaani uute nafta- ja gaasiprojektide arendamisega.

Ettevõte rajati 13. septembril 1992 president Əbülfəz Elçibəy dekreediga, mis ühendas kaks riiklikku naftakompaniid.
Abez

**Abez** on alevik Venemaal Komi Vabariigis Inta linnaringkonnas. Asub Ussa jõe paremkaldal.

Asula rajati 1942. aastal alevina ehitatava Kotlase-Vorkuta raudtee äärde. Abezis asus ka poliitvangide sunnitöölaager, kus 1948–1955 viibis 538 eestlast. Abezis peeti kinni ka Lev Karsavinit, kes seal suri. 

1991. aastal alandati alev alevikuks.

Elanike arv oli 2000. aastal 783. Aastal 1968 oli elanikke umbes 1400. 1959 oli elanike arv 3000.

## Viited
Priit Raik

**Priit Raik** (9. juuli 1948 Väike-Maarja – 27. jaanuar 2008 Tartu) oli eesti helilooja, dirigent ja pedagoog.

Priit Raik lõpetas 1968. aastal Tartu muusikakooli Aadu Regi klarnetiklassi ning 1973. aastal Tallinna Riikliku Konservatooriumi puhkpilliorkestri dirigeerimise erialal, kus õppis ühtlasi Eugen Kapi ja Anatoli Garšneki juures ka kompositsiooni.

Ta töötas Eesti Raadio muusikasaadete toimetajana ja sõjaväeorkestri dirigendina ning Tallinna Riiklikus konservatooriumis puhkpilliorkestri dirigeerimise õppejõuna. Soomes Pori Palmgreni konservatooriumis õpetas ta muusikateoreetilisi aineid.

Ta oli üks XXI üldlaulupeo üldjuhte.

Ta on kirjutanud muusikateooria- ja solfedžoõpikud nii Eesti kui Soome muusikaõppeasutustes kasutamiseks. Ta komponeeris peamiselt puhkpilliorkestrile, kuid on kirjutanud ka arvukalt laule.

Tema heliteosed on kõlanud mitmel üldlaulupeol, noortelaulupeol, üliõpilaslaulupidudel „Gaudeamus” ja puhkpillimuusikapäevadel. Tuntumad on „Avamäng nr 1”, „Isamaaline avamäng”, orkestritsükkel „Laul, tants ja marss”, orkestripalad „Allegro festivo”, „Heitlik tango”, „Kodune viis” ja „Mõtlik hetk”, "Sassis Simman", "Light Footedly", "Dainty for Two", "Kuuvalgel", "Tormakas algus".

Priit Raik oli Heliloojate Liidu liige 1982. aastast.

## Viited

## Välislingid
* Priit Raigi nekroloog Sirp, 8. veebruar 2008
Põltsamaa Felix AS

**Põltsamaa Felix AS** oli 1993. aastal ETK ja AB Felixi ühisettevõttena asutatud toiduaineid tootev ettevõte Põltsamaal. 2018. aastal ühines Põltsamaa Felix AS ettevõttega AS Kalev. Tootmine jätkub Orkla Eesti AS-i koosseisus.

Aastatel 1993–2004 oli ettevõtte tegevdirektor Andres Koern.

## Ajalugu
Ettevõtte tootmistraditsioonid Põltsamaal ulatusid aastasse 1920, mil alustas tegevust Eesti Tarvitajateühistute Keskühisuse Põltsamaa Tehased. Algusaastatel valmistati Põltsamaa Tehastes piiritust, kartulihelbeid, kohvi, tärklist, puu- ja aedviljahoidiseid ning marjaveine.

Eesti NSV ajal tegutses kui ETKVLi Põltsamaa Põllumajanduskombinaat.

AS Põltsamaa Felix loodi ühisettevõttena 1993. aastal ning selle omanikeks said Rootsi firma Felix AB ja Eesti Tarbijate Kooperatiiv (tänapäeval Coop Eesti). 

2004. aastal sai ettevõtte ainuomanikuks Procordia Food, mille kaudu kuulus AS Põltsamaa Felix rahvusvahelisse ettevõtete gruppi Orkla. Kuna grupi toiduettevõtted asuvad lisaks Skandinaavia- ja Baltimaadele Austrias, Venemaal ja Indias, moodustas eksport umbes 30 protsenti Põltsamaa Felixi müügist.

2015. aasta seisuga oli Põltsamaa Felixis 170 töötajat ja ettevõte oli üks Jõgevamaa suuremaid tööandjaid.

1. veebruaril 2018 liitis toiduainekontsern Orkla ettevõtted AS Kalev ja Põltsamaa Felix AS kokku ettevõtteks Orkla Eesti AS. AS Kalev vahetas ärinime ja sellega liitus Põltsamaa Felix AS. Säilis tootmistegevus Jüris ja Põltsamaal, muutusi ei toimunud ka kaubamärkides. Ettevõtete juhtimine oli liidetud juba ligi viis aastat varem ning 2018. aastaks oldi jõutud ka enamiku tugiteenuste ühendamiseni.

## Toodang

Ettevõttes toodeti muu hulgas puuvilja-marjatooted (mahlad, moosid, veinid), aedviljakonserve, konserveeritud valmistoite, kastmeid (majoneesi, salatikastmeid, sinepit, ketšupit). Firma tuntumad kaubamärgid olid Felix ja Põltsamaa.

## Tunnustus
2011. aastal sai Põltsamaa Felix Eesti ettevõtetele antava Rootsi äriauhinna kõige jätkusuutlikuma ettevõtte kategoorias.

## Viited

## Välislingid

* AS Põltsamaa Felixi koduleht
* ETKVL Põltsamaa Põllumajanduskombinaat, 1965
* Hanneli Rudi. Legendaarne Kosmose tuubitoit ei pääsenud kunagi orbiidile Postimees/Tarbija24, 31. jaanuar 2013
* Kohus teeb otsuse Ivar Musta rahanõudes Põltsamaa Felixi vastu juunis ERR, 4. mai 2018
* "100-aastase traditsiooni lõpp: Põltsamaa lõpetab veinide tootmise" ERR, 14. jaanuar 2022
Kerkemurrang

**Kerkemurrang** ehk **pöördmurrang** on murrang, mille lasuv tiib on lamava tiiva suhtes kerkinud. 

Kerkemurrangu rebendpind on kaldu rohkem kui 30° (mõne käsitluse järgi rohkem kui 45°).  Kerkemurrangud tekivad maakoores rõhtsurve mõjul, eelkõige maakoore laamade põrkepiiril. Kerkemurrangu pikkus võib olla sadu meetreid või kilomeetreid. Kui pinda kahest otsast teineteise vastu kokku surutakse, võib selle sisse tekkida rebend, mida mööda ühel pool rebendit olevad kihid teisel pool rebendit olevate kihtide peale libisevad. Ühtlasi tõuseb selles kohas maapind. Harilikult toimub see maavärina või pigem paljude maavärinate tagajärjel. Selleks võib kuluda tuhandeid aastaid, kuid ka märksa vähem.

Kaua tegutsenud kerkemurrangud võivad maapinna tõsta väga kõrgele. Näiteks Tiibet asub ümbritsevatest aladest mitu kilomeetrit kõrgemal.

Ehkki vahetult pärast tekkimist iseloomustab kerkemurrangut ümbritsevaga võrreldes kõrgem maapind, ei pruugi see nii jääda. Tekkiv kõrgendik võib miljonite aastate jooksul ära kuluda, nii et ühtegi väliselt nähtavat kerkemurrangu tunnust ei esine. Kuid rike jääb kivimeisse alles ja võib edaspidigi maavärinaid põhjustada. Näiteks 1994. aasta Northridge'i maavärina Californias põhjustas just seni teadmata rike. Niisugust riket saab avastada üksnes geoloogiliste uuringutega.

Kerkemurrangud tekivad küll geoloogiliselt aktiivsetes piirkondades ja on seotud maavärinatega, kuid aastamiljonite vanuseid kerkemurranguid esineb ka geoloogiliselt passiivsetel aladel.

Kerkemurrangud olid tundmatud kuni umbes 1884. aastani, mil selle teineteisest sõltumatult avastasid kaks geoloogide rühma. Üks neist tegutses Alpides Glaruse kerkemurrangul ning sinna kuulusid Arnold Escher, Albert Heim ja Marcel Bertrand. Teine rühm tegutses Šotimaal Moine'i kerkemurrangul ning sinna kuulusid Charles Lapworth, Ben Peach ja John Horne.
Jyri Kjäll

**Jyri Göran Kjäll** (sündinud 13. jaanuaril 1969 Poris) on Soome endine poksija.

Kjäll oli viiekordne Soome meister – I kergekeskkaalus (kuni 63,5 kg) aastatel 1990–1993 ja II kergekeskkaalus (kuni 67 kg) 1994. aastal. Ta osales ühe korra Eesti NSV - Soome sõpruskohtumistel ning võitis oma kohtumise 1991. aastal.

Kjäll võitis 1992. aasta Barcelona olümpiamängudel I kergekeskkaalus (kuni 63,5 kg) pronksmedali. Ta sai hõbemedali 7. maailmameistrivõistlustel 1993. aastal (Tamperes)  I kergekeskkaalus (kuni 63,5 kg). Nagu olümpialgi, võitis siin teda poolfinaalis Héctor Vinent (Kuuba).

Kjäll poksis detsembrist 1994 kuni aprillini 2002 elukutselisena. Ta pidas 24 kohtumist, millest võitis 23 (neist 18 nokaudiga) ja kaotas ühe (nokaudiga) kohtumise. Pärast elukutselise karjääri lõppu töötas ta sünnilinnas Poris spordiehitiste alal.

## Välislingid
*
Andmetüüp

**Andmetüüp** on informaatikas teatud tüüpi andmete klassifikatsioon või kategooria, mis tavaliselt tähendab võimalike väärtuste hulka; operatsioone, mida saab nende väärtustega läbi viia ja/või viis esindada neid väärtuseid masinatüüpidena. Andmetüübi spetsifikatsioon programmis kitsendab võimalikke väärtusi, mida väljend, nagu näiteks funktsioon või muutuja võib võtta. Enamik programmeerimiskeeli toetavad andmete alustüüpe, näiteks eri suuruses täisarve, ujukomaarve, mis esindavad reaalarve, tähemärke, tõeväärtuseid (Booli väärtuseid) ja sõnesid, mis esindavad teksti. 

## Kirjeldus
Andmetüüpe spetsifitseeritakse paljudel põhjustel, olgu see sarnasus, mugavus või tähelepanu fokuseerimine. Andmetüübid aitavad kompilaatoritel ka mälu ja masinakoodi efektiivsemalt kasutada. Sageli on see viis koodi organiseerida ning aitab paremini mõista keerulisi definitsioone. Peaaegu kõigil programmeerimiskeeltel on arusaam andmetüüpidest, kuigi võimalikud andmetüübid on sageli piiratud lihtsuse, arvutatavuse või regulaarsuse kaalutlustel. Väljakirjutatud andmetüüp lubab kompilaatoril valida efektiivse viisi esindada väärtust masinas.

Erinevad keeled võivad kasutada erinevaid andmetüüpe või sarnaseid andmetüüpe erineva semantikaga. Näiteks Pythoni programmeerimiskeeles esindab `int` vaba täpsusega täisarvu, millel on tavalised operatsioonid nagu liitmine, lahutamine ja korrutamine. See-eest näiteks Java programmeerimiskeeles esindab `int` 32-bitiste täisarvude hulka, mille võimalikud väärtused on kõik arvud arvust -2,147,483,648 kuni 2,147,483,647 (kokku 2^{32} võimalikku väärtust) aritmeetiliste operatsioonidega, mis piirarvust ülemineku korral viib väärtuse numbriskaala teisele poole ümber. See tähendab, et kui näiteks liita arv 1 kõige suuremale võimalikule väärtusele, on tulemuseks kõige väiksem võimalik väärtus. Rust keeles on selle tüübi nimeks `i32` ja see tekitab ülemineku korral "debug"-režiimis programmis paanika.

## Viited
Shell

**Shell** on hargmaine Briti naftatootmiskontsern, üks kuuest või seitsmest suurimast mitteriiklikust energiaettevõttest (ingliskeelses finantsajakirjanduses nimetatakse neid täiendsõnaga *supermajor*).

Shell loodi 1907. aastal, kui liitusid Hollandi **Royal Dutch Petroleum Company** ja Briti **The "Shell" Transport and Trading Company**. Kuni 2005. aastani, kui ühinemise teel loodi **Royal Dutch Shell**, tegutses Shell kaksikettevõttena ning nii Briti kui ka Hollandi firmad säilitasid juriidilise staatuse ja olid börsil eraldi noteeritud, kuid tegutsesid ühise partnerluse raames. Aastatel 2005–2022 omas kontsern peakorterit Haagis ja registreeritud kontorit Londonis. 2022. aasta jaanuaris kolis Shell oma peakontori täielikult ümber Londonisse ja ettevõte sai praeguse nime.

Shell on üks suuremaid firmasid maailmas ning oli aastatel 2001–2019 iga aasta esikümnes suurima müügituluga firmade nimekirjas Fortune Global 500. Kontsern tegutseb 2020. aasta seisuga 99 riigis.

## Viited

## Välislingid
* Shelli koduleht
Klubi

**Klubi** (inglise keeles *club*) on ühise huviala, maailmavaate, elukutse, seisuse, soo, ea, seksuaalse eelistuse, kooskäimise aja vm. ühise tunnuse alusel moodustunud või loodud isikute seltskond või koondis, millel enamasti on koht kooskäimiseks, suhtlemiseks, harrastustegevuseks, meelelahutuseks, puhkamiseks jne. Klubiks võidakse nimetada ka teatavat mõttekoda, mille puhul ei pruugi osalejate koosseis, kooskäimise kohad ja kontakteerumise viisid olla püsivad. Klubidena on end registreerinud vahel ka mittetulundusühingud jm. organisatsioonid. Endises NSV Liidus nimetati klubideks kultuurhariduslikke asutusi (kolhoosiklubi, rahvamaja, kultuurimaja jne.), sealset tegevust aga klubiliseks tegevuseks.

## Klubide ajalugu
Esimesed klubid tekkisid 16. sajandil Inglismaal ja olid mõeldud eeskätt meelelahutuslikuks tegevuseks.

18. sajandil Prantsusmaal tekkinud Bretooni Klubi ja sellest välja kasvanud Konstitutsiooni Sõprade Klubi, mida kooskäimiskoha järgi tuntakse rohkem Jakobiinide Klubina, olid poliitilise iseloomuga. Samal sajandil tekkis Venemaal kirjanduslik nn inglise klubi, kus osalesid muuseas Aleksandr Puškin ja Nikolai Karamzin. 18. sajandi teisel poolel ja 19. sajandil tekkis Venemaa kubermangulinnades aadlike, kaupmeeste ja käsitöömeistrite klubisid, 1905. aasta revolutsiooni paiku ka töölisklubisid. 

## Välismaa klubisid
* Jakobiinide Klubi (Prantsusmaa, poliitiline profiil)
* Lions-klubi
* Rooma Klubi (rahvusvaheline, globaalprobleemide uurimise profiil)

## Klubisid Eestis
*Kujutavate kunstide klubi ehk Kuku klubi
*Rotary klubi
*Viskiklubi 
*20. Augusti Klubi
*Impressum (meediaklubi)
*Šoti Klubi

## Vaata ka

* Selts
* Spordiklubi
* Ühistegevus
* Ööklubi

## Kirjandus
* Andres Langemets: "Kuku klubi - kerge laskuda, raske lahkuda" Eesti Ekspress, 29. jaanuar 2010
Troitsko-Petšorsk

**Troitsko-Petšorsk** (komi *Мылдiн* **Mõldin**) on alev Venemaal Komi Vabariigis, Troitsko-Petšorski rajooni keskus. Asub Petšora jõe vasakul kaldal.

Troitsko-Petšorsk asutati 1674. aastal.
Programmeerimise paradigma

**Programmeerimise paradigma** on fundamentaalne programmeerimise stiil.

Mõned programmeerimiskeeled toetavad üht konkreetset paradigmat (Haskell funktsionaalset, Prolog loogilist), teised toetavad aga mitut. Nii näiteks võivad keeltes C++ ja JavaScript kirjutatud programmid olla puhtalt protseduraalsed või puhtalt objektorienteeritud või sisaldada mõlema stiili elemente. Millist stiili kasutada, on programmeerijate otsustada.

## Paradigmade loend

* Imperatiivne
** Struktureeritud
*** Protseduraalne
*** Objektorienteeritud
**** Klassipõhine
**** Prototüübipõhine
* Deklaratiivne
** Funktsionaalne
** Loogiline
* Metaprogrammeerimine
** Üldistav
*** Mall
** Reflektiivne

## Välislingid
*Computing Languages List
Loogiline programmeerimine

**Loogiline programmeerimine** on laiemas mõistes matemaatilise loogika kasutamine programmeerimiseks. Kitsamas mõistes on tegemist programmeerimise paradigmaga, mis põhineb automaatsel teoreemide tõestamisel.

Tuntuim loogilise programmeerimise keel on Prolog.

## Välislingid
*Ulf Nilsson and Jan Maluszynski, Logic, Programming and Prolog
Imperatiivne programmeerimine

**Imperatiivne programmeerimine** on programmeerimise paradigma, mis kirjeldab arvutust käskudena, mis muudavad programmi olekut.

Seda terminit kasutatakse vastukaaluna deklaratiivsele programmeerimisele, mis väljendab seda, mida tuleb teha, kirjeldamata, kuidas seda konkreetsete käskudena väljendada. Deklaratiivse lähenemise näideteks on funktsionaalne ja loogiline programmeerimine.
Metaprogrammeerimine

**Metaprogrammeerimine** on selliste arvutiprogrammide kirjutamine, mis manipuleerivad andmetena teisi programme (või iseennast), või mis teevad osa tööst, mida harilikult tehtaks programmi jooksmise ajal, juba kompileerimise ajal.

Keelt, milles metaprogramm on kirjutatud, kutsutakse metakeeleks. Keelt, milles kirjutatud programme manipuleeritakse, nimetatakse objektkeeleks. Programmeerimiskeele võimet olla iseenda metakeel nimetatakse refleksiooniks.

Refleksioon on väärtuslik metaprogrammeerimise tööriist. Samuti tuleb kasuks, kui programmeerimiskeel ise on esmajärguline andmetüüp (nagu näiteks keeltes Lisp, Forth, Rebol).
Pinus amamiana

***Pinus amamiana*** on männiliste sugukonda männi perekonda kuuluv okaspuu. Enne iseseisva liigi staatuse saamist peeti teda hiina männi (*Pinus armandii*) teisendiks *Pinus armandii* var. *amamiana*.

## Levila
*Pinus amamiana* on Jaapani endeem ning tema väga väike levila asub kahel saarel, Yakushimal ja Tanegashimal, kus ta kasvab kivistel mäenõlvadel 100–800 m kõrgusel merepinnast.

## Kirjeldus
Puu kasvab kuni 30 m kõrguseks. Tüve läbimõõt on kuni 2,0 m. Puukoor on noorelt hallikaspruun ja sile, vananedes muutub tumehalliks ja rõmeliseks.

Pungad on punakaspruunid, munajad kuni lineaarsed, 2–7&nbsp;mm pikkused. Okkad on viiekaupa kimbus, 3–8&nbsp;cm pikkused, tumerohelised, kolme vaigukäiguga.

Käbid on munajad, 5–7&nbsp;cm pikkused ja läbimõõduga 3–4&nbsp;cm, punakaspruunid. Seemned on 10–12&nbsp;mm pikkused, hallikasmustad, väga väikese tiivakesega (0,5–1&nbsp;mm). Õitseb mais, seemned valmivad tolmlemisele järgneva aasta oktoobris.

## Populatsiooni ähvardavad ohud
Yakushimal ja Tanegashimal kasvavat mändi on ajaloo jooksul (16.–20. sajandil) intensiivselt raiutud, kuna puu on küllaltki suur ning sisaldab palju vaiku, mistõttu on tal head säilivusomadused. Puitu kasutati kalapaatide valmistamisel ja ehitusmaterjalina. Praeguseks on puude majanduslik kasutamine küll lõpetatud, kuid ometi on viimastel aastakümnetel puude arv oluliselt vähenenud. Populatsiooni vähenemise kolm peamist põhjust on
* inbriiddepressioon;
* vähenenud looduslik taastootmine;
* männi-laguuss (*Bursaphelenchus xylophilus*).

## Viited
Sergei Šmatko

**Sergei** Ivanovitš **Šmatko** (vene Сергей Иванович Шматко; 26. september 1966 Stavropol – 7. november 2021 Moskva) oli Venemaa poliitikategelane ja ettevõtja, energeetikaminister 2008. aasta maist kuni 2012. aasta maini.

Aastatel 2005–2008 oli ta Atomstroieksporti president.

2009. aastast Gazpromi nõukogu liige.
Sulund (topoloogia)

Eukleidilise ruumi alamhulga **sulundiks** nimetatakse selle hulga kõigi puutepunktide hulka. Hulga sulund on kinnine hulk ning langeb kokku hulga kõikide selles ruumis sisalduvate kinniste ülemhulkade ühisosaga. 

Hulga **sulundi** mõiste on üldistatud mis tahes topoloogilise ruumi alamhulgale, mille sulund on samuti tema kõikide selles ruumis sisalduvate kinniste ülemhulkade ühisosa ning  tema kõigi puutepunktide hulk. 

## Vaata ka

* Raja
* Hulga sisemus

## Viited
Reima Virtanen

**Reima Valdemar Virtanen** (sündinud 5. novembril 1947 Kemis) on Soome poksija.

Virtanen oli kolmekordne Soome meister keskkaalus (kuni 75 kg) aastatel 1969, 1971 ja 1972.

Virtanen võitis 1972. aasta Müncheni olümpiamängudel keskkaalus (kuni 75 kg) hõbemedali. Ta sai pronksmedali 18. Euroopa meistrivõistlustel 1969. aastal (Bukarestis) ja 19. Euroopa meistrivõistlustel 1971. aastal (Madridis) keskkaalus (kuni 75 kg).
Lynyrd Skynyrd

**Lynyrd Skynyrd** on USA-s Floridas Jacksonville'is 1964. aastal asutatud rokkansambel. Ansambel on tuntud *[[southern rock]]*i populariseerimise poolest 1970. aastatel. Ansambel tegutseb tänapäevani.

Ansambli asutasid 1964. aastal Ronnie Van Zant, Bob Burns, Allen Collins, Gary Rossington ja Larry Junstrom. Ansambel sai nime muusikute kooliaegse võimlemisõpetaja Leonard Skinneri (eluaastad 1933–2010) järgi, kes ei lubanud neil kanda pikki juukseid.

Kolm ansambliliiget, Ronnie Van Zant, Steve Gaines ja Cassie Gaines hukkusid 20. oktoobril 1977 Mississippi osariigis Gillsburgis toimunud lennuõnnetuses, ülejäänud pääsesid tõsiste vigastustega. Pärast lennuõnnetust peatus ansambli tegevus.

1987. aastal tuli Lynyrd Skynyrd uuesti kokku, esilauljaks sai Van Zanti noorem vend Johnny.

13. märtsil 2006 võeti Lynyrd Skynyrd Rock'n'rolli Kuulsuste Halli liikmeks.

Ansambli tuntumad lood on "Sweet Home Alabama", mis esineb filmide "Forrest Gump" (1994) ja "Vanglaekspress" ("Con Air"; 1997) filmimuusikas, ja "Free Bird".

## Praegune koosseis
*Johnny Van Zant – laul
*Gary Rossington – kitarr
*Rickey Medlocke – trummid
*Mark Matjeka – kitarr
*Michael Cartelonne – trummid
*Pete Keys – süntesaator
*Johnny Colt – basskitarr

## Diskograafia

* 1973 – "(Pronounced 'Lĕh-'nérd 'Skin-'nérd)" (MCA)
* 1974 – "Second Helping" (MCA)
* 1975 – "Nuthin' Fancy" (MCA)
* 1976 – "Gimme Back My Bullets" (MCA)
* 1977 – "Street Survivors" (MCA)
* 1991 – "Lynyrd Skynyrd 1991" (Atlantic)
* 1993 – "The Last Rebel" (Atlantic)
* 1994 – "Endangered Species" (Capricorn)
* 1997 – "Twenty" (CMC)
* 1999 – "Edge Of Forever" (CMC)
* 2000 – "Christmas Time Again" (CMC)
* 2003 – "Vicious Cycle" (Sanctuary)
* 2009 – "God & Guns" (Roadrunner)
* 2012 – "Last of a Dyin' Breed" (Roadrunner)

## Viited

## Välislingid
* Ametlik koduleht
* The Official Lynyrd Skynyrd History Website
Gordon Bajnai

**György Gordon Bajnai** (sündinud 5. märtsil 1968 Szegedis) on Ungari ettevõtja ja poliitik, Ungari peaminister 14. aprillist 2009 kuni 14. maini 2010.

Enne 1989. aastat kuulus Bajnai lihtliikmena sotsialistlikku noorsooühendusse. Ta õppis alates 1991. aastast Budapesti Corvinuse Ülikoolis rahvusvahelisi suhteid ajal, mil selle ülikooli nimi oli veel Budapesti Majandusteaduste Ülikool.

Pärast magistrikraadi saamist töötas Bajnai mitmes eraettevõttes juhtivatel ametikohtadel, vahel hilisema peaministri Ferenc Gyurcsány alluvuses. Ta oli seotud mitme suure ettevõtte börsileminekuga. Vahepeal, alates 1993 õppis ta Euroopa Rekonstruktsiooni- ja Arengupanga internina Londonis.

2000–2005 töötas Bajnai investeerimisettevõtte Wallis Rt. tegevdirektorina. Tema tööülesannete hulka kuulusid ettevõtte töö tõhustamine, ümberstruktureerimine ja investeeringute haldamine. Wallise grupile kuulus üle saja ettevõtte alates raadiokanalitest ja autodega kauplejatest ja plasttoodete valmistajatest kuni internetiportaalide ja kohvikuteni. 2003. aastal valiti ta Ungari aasta parimaks nooreks ärijuhiks. Kuid samale aastale langes börsikrahh, mille käigus läks üks Wallise grupile kuuluvatest ettevõtetest, kodulinde kasvatav Hajdu-Bet, pankrotti. Sel aastal sai Wallise grupp üle 40 miljoni euro suuruse kahjumi. Hiljem, kui Bajnai hakkas tegelema poliitikaga, süüdistati teda Hajdu-Beti pankrotis ja sellega seotud talupoegade enesetappudes, aga Bajnai võitis meediaväljaannete vastu algatatud kohtuprotsessid laimusüüdistuses.

Poliitikasse siirdus Bajnai 2006. aastal, kui võttis vastu riikliku arengubüroo juhi koha peaminister Ferenc Gyurcsány kutsel. Aastail 2007–2008 oli ta Gyurcsányi teises valitsuses portfellita regionaalminister ja aastail 2008–2009 riikliku arengu ja majandusminister.

Pärast Ferenc Gyurcsány lahkumist valitsusjuhi kohalt sai Bajnaist valitseva Sotsialistliku Partei toetusel parteitu peaminister. Peaministrina sai tema esimeseks ülesandeks kärpida riigi kulusid 500 miljardi forinti ulatuses.

Gordon Bajnai on abielus, kuid elab naisest lahus. Neil on poeg ja tütar.

## Välislingid
*Peaministri koduleht (ungari, inglise ja saksa keeles)
Jurga

**Jurga** on linn Venemaal Kemerovo oblastis, Jurga rajooni keskus. Asub Tomi jõe ääres 143 km Kemerovost loodes.

Asutati 1898. aastal, linnaõigused sai 1949.

Jugra on masina- ja laevaehituse keskus. Linnas asuvad sõjaväebaasid.

## Elanike arv
* 93 200 (1989)
* 85 600 (2003)
* 83 900 (2008)

## Välislingid

*Jurga koduleht
Enn Pirrus

**Enn-Aavo Pirrus** (24. november 1935 Tartu – 8. oktoober 2016 Tallinn) oli eesti geoloog. 

## Elukäik
Ta õppis Tartu 4. Mittetäielikus Keskkoolis, lõpetas Tartu I Keskkooli 1954 ning Tartu Riikliku Ülikooli matemaatika-loodusteaduskonna geoloogilise kaardistamise ja maavarade otsimise erialal 1959. Oli 1962–1965 Eesti NSV Teaduste Akadeemia aspirant. Osales ekspeditsioonidel Nõukogude Liidus ja Poolas. Geoloogia-mineraloogiateaduste kandidaat 1966; vanemteadur (petrograafia, litoloogia ja mineraloogia) 1974; geoloogia-mineraloogiateaduste doktor 1989 (VSEGEI, Üleliiduline Geoloogia Instituut, Leningrad, kinnitus 1990).

Olnud Eesti NSV Teaduste Akadeemia Geoloogia Instituudi vaneminsener 1959–1960, nooremteadur 1960–1962, 1965–1970, vanemteadur 1970–1974, litoloogia sektori juhataja 1974–1992, peateadur 1992. Töötanud 1992–2002 Tallinna Tehnikaülikoolis kui mäeinstituudi rakendusgeoloogia professor 1992–2002, õppetooli juhataja 1992–2001, emeriitprofessor 2002. aastast. Olnud 2002. aastast episooditi rakendusgeoloogia õppetooli erakorraline vanemteadur.

## Teadustöö
Litoloogia, settekivimite mineraloogia ja geokeemia, meteoriidikraatrite geoloogia, loodushoid, savikasutus, suurte rändrahnude levikuiseärasused, maavarakasutus. Avaldanud üle 140 teaduspublikatsiooni, 3 õpikut ja üle 120 populaarteaduslikku artikli. Tema juhendamisel on kaitstud 2 kandidaadi-, 4 magistri- ja 2 doktoriväitekirja.

Osales Balti litoloogiakomisjoni, Balti-Valgevene geokeemiasektsiooni, NSV Liidu meteoriitide komitee, Eesti stratigraafiakomisjoni töös.  

Oli ajakirjade Eesti Loodus ja Eesti Teaduste Akadeemia Toimetised geoloogia toimetuskolleegiumi liige. Teadustegevus Eesti Geoloogia Instituudi petroloogia ja mineraloogia laboratooriumis.  

Eesti Loodusuurijate Seltsi (a-st 1959), Eesti Geoloogia Seltsi, Eesti Looduskaitse Seltsi, Eesti TA looduskaitse komisjoni, Eesti Teadlaste Liidu ja Tallinna Teadlaste Maja liige.  

Andis suure panuse loodushoidu ja selle propageerimisse, tema juhtimisel koostati “Eesti ürglooduse raamat” (geoloogiliste loodusmälestiste üleriigiline andmebaas, alustatud 1990). 

Oli meistrikandidaat males ja üliõpilasseltsi Liivika liige. 

## Tunnustus
*1992 – K. E. von Baeri mälestusmedal (Eesti loodusteaduste arendamine) 
*2005 – Eerik Kumari looduskaitsepreemia 
*2005 – Tallinna Tehnikaülikooli tänukiri

## Teoseid
*"Settekivimite litifitseerumine". TTÜ kirjastus 2002. ISBN 9985592948

## Kirjandus
* EE 2000, 14 
* Enn Pirrus : personaalnimestik 1960-2005 / koost. ja toim. Aasa Aaloe. Tln, 2005. 44 lk.
* Enn Pirrus 70 / M&M (2005) 30. nov., lk. 5.

## Välislingid
*
Adam Sedgwick

**Adam Sedgwick** (22. märts 1785 – 27. jaanuar 1873) oli Briti geoloog, üks tänapäevase geoloogia rajajaist.
Szabolcs-Szatmár-Beregi komitaat

**Szabolcs-Szatmár-Beregi komitaat** on 1. järgu haldusüksus Ungari idaosas. Piirneb kirdes Ukrainaga ja kagus Rumeeniaga.

Komitaat moodustati pärast Teist maailmasõda Szatmár-Ugocsa-Beregi ja Szabolcsi komitaadi osadest.

Komitaadi halduskeskus on Nyíregyháza, teised suuremad linnad on Mátészalka ja Kisvárda.

2022. aasta rahvaloenduse andmetel oli komitaadi rahvaarv 529 000.

## Haldusjaotus
Alates 2013. aastast jaguneb komitaat 13 kreisiks:

## Välislingid

*Komitaadi koduleht
Van Vai-Tšen

**Van Vai-Tšen** (Ван Вай-Чен; sündinud 17. augustil 1957) on hiina päritolu Venemaa arst, ettevõtja ja poliitik.

Ta on lõpetanud 1984. aastal Karaganda Riikliku Meditsiiniinstituudi. 

Ta on meditsiinidoktor, professor, 1998. aastast Novokuznetski Riikliku Arstide Täiendusinstituudi isemajandava refleksoteraapia kateedri juhataja.

Ta on Kemerovo oblasti Rahvasaadikute Nõukogu liige (Ühtse Venemaa esindajana) ja ettevõtte Eligomed-Holding peadirektor. 

## Tunnustus

*Venemaa Föderatsiooni teeneline arst

## Teoseid
*Коган О. Г., Гутман Е. Г., Кузнецова О. В., Ван Вай-Чен. *Клинико-энергетическая характеристика канальной системы*, Новосибирск: Наука 1993.
*Ван Вай-Чен, Шмидт И. Р., Ван Л. В. *Пульсовая диагностика в традиционной медицине.*, Новосибирск: Нонпарель 2000.

## Välislingid

*http://www.sndko.ru/document/205.html
*http://www.albombomond.ru/article_184.vhtm
*Россиянин по фамилии Ван, Депутатский вестник, 25. juuni 2009
*http://www.eligomed.ru/
Hesburger

**Hesburger** on Soome suurim kiirtoidukett.

Hesburger müüb peamiselt hamburgereid, juustuburgereid, salateid, friikartuleid, karastusjooke, piimakokteile ja magustoite. Hesburgerile kuulub ka makaronirestorane, mis pakuvad lisaks makaroniroogasid, kohvikuid, mis müüvad kohvi ja saiakesi, ja *[[hot dog]]*'i-müügipunkte. Mõni söögikoht pakub autopesuteenust.

Kett sai alguse 1966. aastal Naantalis loodud grillikioskist, mille asutas Heikki Salmela (sündinud 1946). Esimene Hesburgeri söögikoht Turus avati 1980. aastal. 1988 müüs Salmela Hesburgeri 200 miljoni Soome marga eest maha, kuid ostis 1991 selle 25 miljoni marga eest tagasi, kui selle hind oli majandussurutise tõttu langenud. 

1992. aastal oli Hesburgeril 12 kiirtoidurestorani. Järgnes plahvatuslik kasv. Aastal 2002 oli Hesburgeril juba üle 200 restorani 60 linnas üle kogu Soome ja samal aastal neelas see alla teise kiirtoiduketi Carrols. 2025. aastal oli Hesburgeril 274 restorani Soomes, 54 Lätis, 54 Eestis, 63 Leedus, 32 Bulgaarias, 7 Ukrainas, 6 Rumeenias ja 2 Saksamaal. Hesburgeril oli Venemaal enne 2022. aastal alanud sõda samuti 38 restorani. 

Soomes Turus asub Hesburgeri hotell. Selle alumisel korrusel on ööpäev läbi avatud kiirtoidurestoran, mis toimib ühtlasi hotelli vastuvõtukohana.

Hesburgerile kuulub ka kebabirestoranide kett Döner HeseKebab & Gyros (lühidalt HeseKebab).

Hesburger on Soomes ja Baltimaades McDonald'si peamine konkurent. Eestis avas Hesburger esimese restorani 1996. aastal.

## Viited

## Välislingid

*Koduleht
*"Hesburger ostis Carrolsi Eesti restoranid" Eesti Päevaleht, 30. märts 2001
*Toivo Tänavsuu. "Statoil astub McDonald'si ja Hesburgeri kandadele" Eesti Päevaleht, 23. veebruar 2004
*"Hesburger võib Eestis restoranide arvu kahekordistada" Postimees, 18. oktoober 2004
*"Hesburger jõuab araablaste juurde" Postimees, 22. detsember 2006
*Ave Tampere, "Hesburgeri-pere pöörane edulugu" Eesti Päevaleht / LP, 26. jaanuar 2013
* "Hesburger avab Eestis uue restoraniketi" Delfi, 16.09.2024
Bengo provints

**Bengo provints** on 1. järgu haldusüksus (provints) Angolas.  

Halduskeskus on Caxito. Pindala on 33 016 km².
Edward Szczepanik

**Edward Franciszek Szczepanik** (22. august 1915 Suwałki – 11. oktoober 2005 Worcestershire) oli viimane Poola peaminister eksiilis aastail 1986–1990.
Antoni Pająk

**Antoni Pająk** [ant'ooni p'ajonk] (31. juuli 1893 Bestwina – 25. november 1965 London) oli Poola poliitik.

Aastail 1955–1965 oli ta Poola peaminister eksiilis.
Sulund

**Sulund** võib viidata:

* Sulund (topoloogia)
* Sulund (informaatika), programmeerimiskeele konstruktsioon.
Forsteri kentiapalm

**Forsteri kentiapalm** (*Howea forsteriana*) on igihaljas puittaim palmiliste sugukonnast.

Ta on Lord Howe' saare endeem.

Forsteri kentiapalm on ka populaarne toataim. Taim eelistab niisket mulda ja poolvarjulist kasvukohta.
Hugon Hanke

**Hugon Hanke** (26. märts 1904 – 19. detsember 1964) oli Poola poliitik.

Ta oli 1955. aasta 8. augustist kuni 10. septembrini Poola peaminister eksiilis, kuid läks siis ootamatult Poola Rahvavabariiki. Mõningatel andmetel oli ta kommunistliku Poola salateenistuse agent.

## Viited
Kazimierz Sabbat

**Kazimierz Aleksander Sabbat** (27. veebruar 1913 Bieliny Kapitulne – 19. juuli 1989 London) oli Poola peaminister eksiilis aastail 1976–1986 ja president eksiilis 8. aprillist 1986 kuni surmani.
Jaam

**Jaam** on mitmetähenduslik sõna või liitsõna osis:

;transpordijaamad:
*raudteejaam
*bussijaam
*metroojaam
*lennujaam
*postijaam
*kaubajaam

;infolähetus- või infovahetusjaamad:
*raadiosaatejaam
*telefonijaam

**Jaam** võib tähendada ka jaamahoonet.

* "Jaam", Sõpruse Puiestee kaheksas muusikaalbum

## Vaata ka
*alajaam
*bensiinijaam
*elektrijaam
*ilmajaam
*katsejaam
*limnoloogiajaam
*orbitaaljaam
*pumbajaam
*traktorijaam
*uurimisjaam
Elmar Muuk

**Elmar Muuk** (26. detsember 1901 Eivere küla, Järvamaa – 20. november 1941 Sevurallag, Sverdlovski oblast) oli eesti keeleteadlane.

Võttis osa Vabadussõjast. NKVD arreteeris ta 14. juunil 1941 Tallinnas.

## Isiklikku
Ta oli abielus Alide-Hildegard-Johannaga, kellega tal olid lapsed Jüri (1932–1954) ja Mare (s. 21. mail 1935).

## Viited

## Kirjandus
* Arnold Kask, "Elmar Muuk ja eesti kirjakeele normid" – Keel ja Kirjandus 1970, nr 1, lk 21–29 ja nr 2, lk 94–101
* Karl Mihkla, "Elmar Muuk grammatikuna" – Keel ja Kirjandus 1972, nr 4, lk 210–218
* Eduard Vääri, "Sundunustatud keelemees Elmar Muuk 100 ja 60" – Keel ja Kirjandus 2002, nr 1, lk 30–37
* Tiiu Erelt, "Keelekorraldaja Elmar Muuk 1901–1941" – Emakeele Seltsi aastaraamat 2001, Tallinn 2002, nr 47, lk 193–196

## Välislingid
*Eesti biograafiline andmebaas ISIK: Muuk, Elmar
* Eduard Vääri, "Kui keeleõpikud olid Muugid" – Postimees 9. jaanuar 2002, lk 12
* Margit-Mariann Koppel, "Mahalaskmine pärast surma" – Eesti Ekspress, 23. august 2007
* Tiiu Erelt, "Mis oli ja mida ei olnud. Lisandusi kahele kirjutisele" (PDF-fail) – Keel ja Kirjandus 2008, nr 1/2, lk 55–61
Jamie Oliver

**James Trevor Oliver** (sündinud 27. mail 1975 Inglismaal Essexi krahvkonnas) on inglise telekokk ja paljude kokaraamatute autor.

Oma esimese telesarja "The Naked Chef" järgi sai ta hüüdnime **Alasti kokk**.

Ta on alates 2000. aastast abielus Juliette Nortoniga. Neil on neli last: Poppy Honey (sündinud 18. märts 2002), Daisy Boo (10. aprill 2003), Petal Blossom Rainbow (3. aprill 2009) ja Buddy Bear Maurice Oliver (15. september 2010).

## Välislingid
* Jamie Oliveri koduleht inglise keeles
* Jamie Oliver IMDb-s
* Telekokkade sõda. Jamie Oliver: Gordon Ramsay kadestab mind kokaraamatute pärast!, Õhtuleht.ee, 30. märts 2015
Lalla Gross

**Lalla Helene Gross** (3. märts 1912 Valga – 4. veebruar 2008) oli eesti klassikaline filoloog, õppejõud. 

Ta õpetas Tartu Riiklikus Ülikoolis ladina keelt 1940. aastatest kuni 1980. aastate keskpaigani.

## Välislingid
*Tartu Ülikooli klassikalise filoloogia osakond: In memoriam Lalla Gross
*In memoriam Lalla Gross
Pakkfail

DOSis, OS/2s ja Microsoft Windowsis on **pakkfail** (*batch file*) tekstifail, mis sisaldab käskude jada, mille täidab käsurea interpretaator. Täitmise ajal operatsioonisüsteemi kest (*shell*) loeb käske pakkfailist tavaliselt rida-realt. Enamasti kirjutatakse pakkfaile selleks, et tüütuid või lihtsalt korduma kippuvaid tegevusi automatiseerida. Pakkfaile kasutavad tihti süsteemiadministraatorid. UNIXi-laadsetes operatsioonisüsteemides on sarnase funktsiooniga kestaskriptid.

DOSi batch failide nimelaiendiks on **.bat**. Erinevad keskkonnad võivad tunnistada erinevaid nimelaiendeid. Näiteks Windows NT ja OS/2 tunnistavad **.cmd** või **.bat** nimelaiendit. 4DOSis ja 4NTs on kasutusel **.btm**. Windows 95 ja 98 lubavad ainult **.bat** kasutamist.

## "Tere, Maailm!"
"Tere, Maailm!" programm näeb pakkfailis välja järgmine:
 @echo off
 title Tere, Maailm!
 echo Tere, Maailm!
 echo.
 pause
Esimene rida lülitab süsteemsed teated välja, et väljastataks ainult seda, mis ette nähtud. Teine rida seab käsuga *title* dialoogiakna pealkirjaks "Tere, Maailm!". Kolmas rida väljastab sõnumi "Tere, Maailm!". Neljas rida ehk käsk *echo.* väljastab tühja rea. Viimane rida ehk käsk *pause* peatab programmi täitmise ja jääb kasutajalt klahvivajutust ootama.

## Välislingid
*Batch File Commands
*Batch File Help
*DOS Batch Programming
Lilyan Kaiv

**Lilyan Kaiv** (sündinud 17. juuni 1974 Tartus) on eesti koori- ja orkestridirigent kultuurikorraldaja. 

Ta on lõpetanud Heino Elleri nimelise Tartu Muusikakooli kooridirigeerimise erialal (õp Alo Ritsing) 1993. aastal ja Eesti Muusikaakadeemia prof. Toomas Kapteni klassis 1998. aastal. 2005. aastal lõpetas Kaiv Eesti Muusikaakadeemia sümfooniaorkestri dirigeerimise erialal (õp dots. Jüri Alperten). 

Lisaks on ta osalenud Neeme Järvi, Paavo Järvi, Eri Klasi, Neil Thomsoni, Jorma Panula, Alexander Dmitrijevi ja Vladimir Ponkini meistrikursustel. Saavutanud rahvusvahelistel konkurssidel kõrgeid kohti. 

Alates 2000. aastast on Lilyan Kaiv Eller Sümfonieti dirigent ja 2009. aastast Heino Elleri nimelise Tartu Muusikakooli kooridirigeerimisosakonna juhataja. 

Alates 2025. aasta septembrist on ta Räpina Valla Kultuurikeskuse direktor.

## Tunnustus
* 1996/1999 Gustav Ernesaksa nimeline stipendium

## Viited

## Välislingid
* Koduleht
* Tutvustus PL Muusikute toetusfondi lehel
* "Lilyan Kaiv võitis Riias rahvusvahelise koorijuhtide konkursi" EPL, 13. november 2000
* "Lilyan Kaiv Panula konkursil teine" Postimees, 4. detsember 2003
* Aigi Viira. Lilyan Kaiv: «Tahan juhatada ooperit.» Õhtuleht, 15. juuli 2006
* "Lilyan Kaiv edukas rahvusvahelisel konkursil" Ajakiri Muusika, 27. oktoober 2013
* Noorte stuudio. Eller Sümfoniett ja dirigent Lilyan Kaiv Klassikaraadio, 1. november 2017
Tarmo All

**Tarmo All** (sündinud 1. detsembril 1969) on eesti geoloog, Tallinna Tehnikaülikooli Geoloogia Instituudi teadur.

Aastatel 1987–1993 õppis ta Tartu Ülikooli geoloogia instituudis geoloogilise kaardistamise erialal, 1993–1995 oli TÜ geoloogia instituudi magistrant ja alates 1996 doktorant.

Tarmo All on alates 1996. aastast Eesti Geoloogia Seltsi liige, aastatel 1999–2002 oli ta EGS juhatuse aseesimees ja 2002–2006 EGS juhatuse esimees. 

Tarmo All on alates aastast 2002 IASPEI korrespondentliige, alates 2003 Eesti Geofüüsikakomitee liige ja alates 2005 Eesti Geoloogia Rahvuskomitee liige.

Tarmo All töötas septembrist 1995 kuni märtsini 2010 Eesti Geoloogiakeskuses Geofüüsika ja mere- ja keskkonnageoloogia osakonna juhatajana, märtsist 2010 kuni septembrini 2013 Keskkonnaministeeriumi maapõue osakonna juhatajana. Alates septembrist 2013 on ta ametis Maailma Energeetikanõukogu Eesti Rahvuskomitee juures. Alates 2014. aasta novembrist asus tööle Eesti Energia geoloogia ja regulaatorsuhete valdkonnajuhina, alates 2015 septembrist maavarade arendusjuhina ning alates 2022 aprillist ringmajanduse arendusjuhina. Aastal 2024 alustas tööd Tallinna Tehnikaülikoolis nooremteadur-doktorandina ning Eesti Geoloogiateenistuses maapõueenergeetika nõunikuna. Tema peamised tegevusvaldkonnad on geofüüsika, geoloogiline kaardistamine, seismiline seire, maavarade uuring, maapõue kasutamise ja kaitse alaste strateegiliste planeerimisdokumentide väljatöötamise koordineerimine ning valdkonna seadusloomega tegelemine.

## Viited
Kaarlo Väkevä

**Kaarlo Olavi Väkevä** (rootsipäraselt **Carlo Väckevä**; 2. märts 1909 Pietarsaari – 27. märts 1932 Ålborg, Taani) oli Rootsi ja Soome poksija.

Väkevä osales Rootsi riiki esindades neli korda maavõistlustel, kus ta võitis kaks ja kaotas kaks kohtumist aastatel 1927–1928. 

Ta oli kokku kolmekordne Soome meister – kergekeskkaalus (kuni 147 naela ehk 66,7 kg) 1929. aastal ning kergekaalus (kuni 135 naela ehk 61,2 kg) aastatel 1930–1931 . 

Ta osales neli korda Eesti-Soome maavõistlustel, kus võitis oma kohtumised aastatel 1928, 1929 ja 1930 ning kaotas oma kohtumise aastal 1931.

Väkevä osales sulgkaalus (kuni 126 naela ehk 57,2 kg) 1928. aasta Amsterdami olümpiamängude poksivõistlustel, kuid kaotas veerandfinaalis hilisemale pronksmedalivõitjale Harold Devine'ile (USA) ja jäi edasisest medaliheitlusest välja.

Väkevä sai kergekaalus (kuni 135 naela ehk 61,2 kg) 3. Euroopa meistrivõistlustel (Budapest, 1930) pronksmedali.

Väkevä võistles sulgkaalus (kuni 126 naela ehk 57,2 kg) 27. märtsil 1932 Ålborgis Taanis. Ta kaotas oma kohtumise punktidega, jõudis oma vastast veel võidu puhul õnnitleda ja vajus siis teadvusetult põrandale. Ta suri teadvusele tulemata haiglas. Surma tõenäoline põhjus oli suurtest kaalulangetusest (kolme aastaga ~10 kg) tingitud muutused organismis.

## Viited

## Välislingid
*Kaarlo Väkevä (Carlo Väckevä) lehel ''Ringside''. Rootsi keeles
*
Eksobaas

**Eksobaas** on eksosfääri alaosa. See paikneb kõrgusel 400–800&nbsp;km.

See on atmosfääri ülaosa, kus gaaside aatomite kokkupõrked hoiavad neid Maa atmosfääris ja need ei lenda atmosfäärist välja maailmaruumi. Eksobaasist kõrgemal ei takista miski piisava kiirusega osakesel kosmosesse lennata.

Eksobaasi temperatuuriks hinnatakse umbes 1000 K, mis vastab vesiniku aatomite kiirusele umbes 5&nbsp;km/s. See on väiksem teisest kosmilisest kiirusest sellel kõrgusel (10,8&nbsp;km/s). Mõne aatomi kiirus võib selle siiski ületada ning need lahkuvad atmosfäärist.
Joni Nyman

**Joni Kalevi Nyman** (sündinud 5. septembril 1962 Poris) on Soome poksija.

Nyman on kuukordne Soome meister: kergekaalus (kuni 60 kg) 1980. aastal, I kergekeskkaalus (kuni 63,5 kg) 1981. ja 1982. aastal ning II kergekeskkaalus (kuni 67 kg) aastatel 1984, 1986 ja 1988.

Nyman võitis 1984. aasta Los Angelese olümpiamängudel II kergekeskkaalus (kuni 67 kg) pronksmedali. Ta osales ka 1988. aasta Seouli olümpiamängudel II kergekeskkaalus (kuni 67 kg), kuid kaotas oma kohtumise veerandfinaalis ja medalit ei saanud.

Nyman sai hõbemedali 26. Euroopa meistrivõistlustel 1985. aastal (Budapestis)  II kergekeskkaalus (kuni 67 kg).

Novembrist 1988 võistles ta elukutselise poksijana. Ta lõpetas elukutselisena aprillis 1998, kuid tuli 4. aprillil 2005 veel uuesti ringi ja võitis ka selle kohtumise. Ta pidas kokku 22 kohtumist, millest võitis 15 (neist 4 nokaudiga) ja kaotas 6 (neist 4 nokaudiga) kohtumist ning üks kohtumine jäi viiki. 

## Välislingid
*
Homsed uudised

**"Homsed uudised"** (ingl *Early Edition*) on Ameerika Ühendriikide ulmeline telesari, mis jooksis kanalil CBS 28. septembrist 1996 kuni 27. maini 2000. Eestis on sarja näidanud TV3.

Sarja peategelast Gary Hobsonit, kes homset ajalehte saab, mängib näitleja Kyle Chandler. Sarja idee autorid on Ian Abrams, Patrick Q. Page ja Vik Rubenfeld. 

## Tegevustik
Tegevus toimub Chicago linnas, Illinoisi osariigis, kus üks mees saab salapärastel põhjustel igal hommikul järgmise päeva ajalehe Chicago Sun-Times, mis on tegelikult veel ilmumata. Mees hoiab ajalehe abil ära selles kajastatud õnnetused, mis sel päeval juhtuma hakkavad.

## Välislingid
* 
*
Njandžad

**Njandžad** on rahvas Ida-Aafrikas peamiselt Malawis, Mosambiigis, Sambias ja Tansaanias. 

Nad kõnelevad njandža ehk malavi keelt.
Maanteepervar

"**Maanteepervar"** on ansambli Punkentsefaliit 2006. aastal ilmunud demoalbum.

## Lood

# Perekond (K.Kahju/I.Paas) - 02:43
# Rattakett on maas (K.Kahju/I.Paas) - 01:55
# Kurja näoga bussijuht (K.Kahju/I.Paas) - 02:54
# Lillepeenral sital (K.Kahju/I.Paas) - 00:27
# Aknool (vat see on elu) (I.Paas) - 02:26
# Üks päev korraga (K.Kahju/I.Paas) - 02:38
# Maanteepervar (K.Kahju/I.Paas) - 03:04

## Koosseis
* Indrek Paas - vokaal
* Kurmet Kahju - kitarr, kujundus
* Ando Õispuu - basskitarr
* Ardi Õispuu - trummid
* Igor Raadel - salvestus
Kármáni joon

**Kármáni joon** on Maa atmosfääris meretasemest 100 km kõrgusel asuv tinglik piir, millest kõrgemal algab Rahvusvahelise Lennuspordiföderatsiooni määrangu järgi kosmos.

Joon sai nime Ungari päritolu Ameerika Ühendriikide inseneri ja füüsiku Theodore von Kármáni (1881–1963) järgi. Ta tegi kindlaks, et sellel kõrgusel on Maa atmosfäär nii hõre, et aerodünaamika seaduste alusel lendamine umbes sellest kõrgusest alates lõpeb, sest vajalik kiirus lennuki tõstejõu saavutamiseks õhus ületab esimese kosmilise kiiruse. Esimese kosmilise kiiruse saavutamisel pole aerodünaamiline tõstejõud enam vajalik, sellel kiirusel jääb keha Maa orbiidile tiirlema.

## Viited
Ilkka Koski

**Ilkka Rikhard Koski** (10. juuni 1928 Jyväskylä – 28. veebruar 1993 Helsingi) oli Soome poksija.

Koski oli kokku seitsmekordne Soome meister raskekaalus (üle 81 kg) aastatel 1951–1956 ja 1958.

Koski sai raskekaalus (üle 81 kg) 1952. aasta Helsingi olümpiamängudel pronksmedali, kaotades poolfinaalis hilisemale hõbemedalivõitjale Ingemar Johanssonile (Rootsi) ja jäi edasisest medaliheitlusest välja ning osales 1956. aasta Melbourne'i olümpiamängude poksivõistlustel, kuid kaotas 1. ringis hilisemale pronksmedalivõitjale Giacomo Bozzanole (Itaalia) ja jäi edasisest medaliheitlusest välja.

Koski osales ühe korra raskekaalus (üle 81 kg) Euroopa koondises maavõistlusel USA Kuldkinda-turniiri võitjate meeskondadega. Ta kaotas oma kohtumise Chicagos 1954. aasta mais.

Koski poksis juunist 1958 kuni augustini 1962 elukutselisena. Ta pidas 9 kohtumist, millest võitis 7 (neist 3 nokaudiga) ja kaotas ühe kohtumise (nokaudiga) ning üks kohtumine jäi viiki.

## Viited

## Välislingid
* 
*
Marcello Lippi

**Marcello Lippi** (sündinud 12. aprillil 1948) on Itaalia jalgpallitreener, maailmameister ja endine mängija. Itaalia jalgpallikoondise peatreener oli ta 16. juulist 2004 kuni 12. juulini 2006 ja 26. juunist 2008 kuni 27. juunini 2010.

Mängijana Lippi tuntust ei kogunud. Ta mängis enamiku ajast UC Sampdorias.

Lippi on treenerina juhendanud mitut Serie A klubi, teiste seas Milano Internazionalet ja Torino Juventust.

Tema juhendamisel tuli Itaalia koondis 2006. aastal maailmameistriks.

Aastatel 1997, 1998 ja 2003 valiti Lippi Serie A parimaks treeneriks ning 2007. aastal maailma parimaks treeneriks.

Pärast maailmameistriks tulekut loobus Lippi Itaalia koondise juhatamisest ja koondise peatreeneriks sai Roberto Donadoni. Kuid 2008. aasta EM-il langes Itaalia välja veerandfinaalis ja Lippi kutsuti koondise tüüri juurde tagasi. Koondise valikul tugines Lippi nendele mängijatele, kes olid kuulunud juba maailmameistriks tulnud meeskonda. 2010. aasta MM-il lõpetas Itaalia alagrupis viimasena ja Lippi astus ametist tagasi.

2016. aastast on ta olnud Hiina jalgpallikoondise peatreener.